CELEX: 52017PC0318
Language: da
Date: 2017-06-15
Title: Forslag til RÅDETS GENNEMFØRELSESAFGØRELSE om bemyndigelse af Republikken Polen til at indgå en aftale med Ukraine, der indeholder bestemmelser, der fraviger artikel 2, stk. 1, litra d), og artikel 5 i direktiv 2006/112/EF om det fælles merværdiafgiftssystem, for så vidt angår vedligeholdelsen af vejbroer på grænsen mellem Polen og Ukraine

EUROPA-KOMMISSIONEN
            Bruxelles, den 15.6.2017
            COM(2017) 318 final
            2017/0131(NLE)
            Forslag til
            RÅDETS GENNEMFØRELSESAFGØRELSE
            om bemyndigelse af Republikken Polen til at indgå en aftale med Ukraine, der indeholder bestemmelser, der fraviger artikel 2, stk. 1, litra d), og artikel 5 i direktiv 2006/112/EF om det fælles merværdiafgiftssystem, for så vidt angår vedligeholdelsen af vejbroer på grænsen mellem Polen og Ukraine
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               I henhold til artikel 396 i direktiv 2006/112/EF af 28. november 2006 om det fælles merværdiafgiftssystem
                  1
                (herefter "momsdirektivet") kan Rådet med enstemmighed på forslag af Kommissionen give en medlemsstat tilladelse til med et tredjeland eller en international organisation at indgå en aftale, som kan indeholde afvigelser fra momsdirektivet.
            
            
               Ved brev registreret i Kommissionen den 7. oktober 2016 anmodede Polen om tilladelse til at indgå en international aftale med Ukraine om den territoriale anvendelse af momsordningen med henblik på vedligeholdelse af vejbroer på grænsen mellem Polen og Ukraine. I overensstemmelse med momsdirektivets artikel 396, stk. 2, underrettede Kommissionen ved brev af 24. januar 2017 de øvrige medlemsstater. Ved brev af 25. januar 2017 meddelte Kommissionen Polen, at den rådede over alle nødvendige oplysninger for at kunne tage stilling til anmodningen.
            
            
               For at forbedre færdslen mellem Polen og Ukraine udarbejdede disse lande et udkast til en indbyrdes aftale med henblik på vedligeholdelse af vejbroer på grænsen mellem Polen og Ukraine (i det følgende benævnt "aftalen").
            
            
               Denne aftale vedrører vedligeholdelsen af tre vejbroer på grænsen mellem Polen og Ukraine, som alle befinder sig delvist på Republikken Polens område og delvist på Republikken Ukraines område. Disse broer er en del af det offentlige vejnet langs grænsen mellem de to lande. Polen ejer og har betalt for konstruktionen af to vejbroer over Bug-floden på grænsen mellem Polen og Ukraine: en stålbro mellem Dorohusk og Jagodzin, som skal vedligeholdes af Ukraine, og en bro af armeret beton og stål mellem Zosin og Ustyluh, som skal vedligeholdes af Polen. 
            
            
               Begge lande ejer i fællesskab og har betalt for konstruktionen af den tredje vejbro over Bug-floden, som er bygget med stålbjælker og ligeledes befinder sig mellem Dorohusk og Jagodzin. Begge lande har indvilliget i at opdele vedligeholdelsen således, at hvert land vedligeholder sin egen del af broen med undtagelse af vintervedligeholdelsen.
            
            
               Med hensyn til vintervedligeholdelsen har hvert land på skift ansvaret for vedligeholdelsen af grænsevejbroens samlede længde: Polen har ansvaret fra den 1. oktober i hvert ulige år til den 30. september i hvert lige år, og Ukraine har ansvaret fra den 1. oktober i hvert lige år til den 30. september i hvert ulige år.
            
            
               For så vidt angår anvendelsen af den polske og den ukrainske momslovgivning fastsættes det i aftalen, at grænsevejbroerne eller dele deraf betragtes som polsk område i forbindelse med leveringen af varer og tjenesteydelser til vedligeholdelse af grænsevejbroerne eller dele deraf, såfremt Polen har vedligeholdelsesansvaret i henhold til bilaget til aftalen. Yderligere fastsættes det i aftalen, at grænsevejbroerne eller dele deraf betragtes som ukrainsk område i forbindelse med leveringen af varer og tjenesteydelser til vedligeholdelse af grænsevejbroerne eller dele deraf, såfremt Ukraine har vedligeholdelsesansvaret i henhold til bilaget til aftalen.
            
            
               Desuden fastsættes det i aftalen, at varer, der importeres fra et af de kontraherende partslande til et andet, ikke pålægges hverken polske eller ukrainske importafgifter, såfremt disse varer anvendes til arbejder i forbindelse med aftalen.
            
            
               I overensstemmelse med princippet om territorial anvendelse som fastsat i momsdirektivet ville levering af varer og tjenesteydelser i forbindelse med vedligeholdelse af vejbroerne, der udføres på suverænt polsk område, blive pålagt moms i Polen, mens levering af varer og tjenesteydelser i forbindelse med vedligeholdelse, der udføres på suverænt ukrainsk område, ville falde uden for momsdirektivets territoriale anvendelsesområde. Hvis disse bestemmelser anvendes, ville det være nødvendigt at opdele transaktionerne alt efter det område, hvori de udføres. Ydermere ville import til Polen fra Ukraine af varer til vedligeholdelse af grænsebroer blive pålagt moms i Polen. 
            
            
               Polen er af den opfattelse, at anvendelsen af disse regler ville skabe skattemæssige problemer for de kontraherende virksomheder, der har ansvaret for vedligeholdelsen af disse broer. Det er derfor Polens holdning, at aftalens skattebestemmelser er berettigede med henblik på at forenkle leverandørernes skattemæssige forpligtelser.
            
            
               På baggrund af ovenstående anmoder Polen om en fravigelse fra artikel 5 i momsdirektivet, således at grænsevejbroer eller dele deraf anerkendes som værende en del af Polens (eller Ukraines) område med henblik på levering af varer og tjenesteydelser samt import af varer, der er tiltænkt Polens eller Ukraines vedligeholdelse af disse broer eller dele deraf.
            
            
               Rådet har adskillige gange før givet medlemsstaterne tilladelse til at indgå aftaler med tredjelande i grænseområderne, og disse aftaler omfatter blandt andet skattebestemmelser svarende til dem, der indgår i nærværende forslag. Tyskland fik tilladelse til at indgå en række aftaler med Polen
                  2
               , Den Tjekkiske Republik
                  3
                og Schweiz
                  4
               , og Østrig fik tilsvarende tilladelse til at indgå aftale med Schweiz
                  5
               . 
            
            
               Kommissionen er enig i, at en ensartet beskatning af vedligeholdelsen af vejbroer på grænsen eller dele deraf og en fravigelse fra opkrævning af moms på varer, der er tiltænkt denne vedligeholdelse, ville udgøre en forenkling for leverandørerne sammenlignet med anvendelsen af de normale skatteregler.
            
            
               Kommissionen er af den opfattelse, at aftalen kun har begrænset mulighed for at indvirke positivt eller negativt på Unionens egne indtægter hidrørende fra moms. I betragtning af de skatteordninger, der er fastsat i aftalen med henblik på en overordnet balance, på baggrund af tidligere aftaler, der havde en overordnet kompenserende balance som formål, og under hensyntagen til de ubetydelige beløb, som aftalen omhandler, er Kommissionen af den opfattelse, at dette ikke bør være en hindring for at give Polen den tilladelse, der anmodes om.
            
            
               Det er derfor Kommissionens holdning, at Polen bør bemyndiges til at indgå den foreslåede aftale.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
         
         
            
               •Retsgrundlag
            
            
               Momsdirektivets artikel 396.
            
            
               •Nærhedsprincippet (for områder, der ikke er omfattet af enekompetence) 
            
            
               
                  I betragtning af den bestemmelse i momsdirektivet, som forslaget bygger på, finder nærhedsprincippet ikke anvendelse.
               
            
            
               •Proportionalitetsprincippet
            
            
               
                  Afgørelsen vedrører en tilladelse, der indrømmes en medlemsstat på dennes egen anmodning og udgør ikke en forpligtelse.
               
               
                  I betragtning af fravigelsens meget begrænsede anvendelsesområde står den særlige foranstaltning i rimeligt forhold til det tilstræbte mål.
               
            
            
               •Valg af retsakt
            
            
               Foreslået retsakt: Rådets gennemførelsesafgørelse.
            
            
               
                  I henhold til momsdirektivets artikel 396 er en fravigelse fra de fælles momsregler kun mulig, hvis Rådet med enstemmighed på forslag af Kommissionen giver tilladelse til det. En gennemførelsesafgørelse vedtaget af Rådet er det bedst egnede reguleringsmiddel, da den kan rettes til individuelle medlemsstater.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               Forslaget er baseret på en anmodning fra Polen og vedrører kun denne medlemsstat.
            
            
               •Indhentning og brug af ekspertbistand
            
            
               Der har ikke været behov for ekstern ekspertbistand.
            
            
               •Konsekvensanalyse
            
            
               
                  Forslaget til Rådets gennemførelsesafgørelse vedrører situationen med hensyn til vedligeholdelse af vejbroer på grænsen mellem Polen og Ukraine. I betragtning af denne fravigelses begrænsede omfang vil virkningen under alle omstændigheder være begrænset.
               
            
            
               4.VIRKNINGER FOR BUDGETTET
            
            
               Forslaget har ingen indvirkning på Unionens egne indtægter hidrørende fra moms, da importørerne eller tredjelandsleverandørerne i alle tilfælde ville have fuld fradragsret for den moms, som import eller leverancer pålægges i det normale system.
            
            
               2017/0131 (NLE)
            
         
         
            
               Forslag til
            
            
               RÅDETS GENNEMFØRELSESAFGØRELSE
            
            
               om bemyndigelse af Republikken Polen til at indgå en aftale med Ukraine, der indeholder bestemmelser, der fraviger artikel 2, stk. 1, litra d), og artikel 5 i direktiv 2006/112/EF om det fælles merværdiafgiftssystem, for så vidt angår vedligeholdelsen af vejbroer på grænsen mellem Polen og Ukraine
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  6
               , særlig artikel 396, stk. 1,
            
            
               under henvisning til forslag fra Europa-Kommissionen,
            
            
               ud fra følgende betragtninger:
            
            
               (1)Ved brev registreret i Kommissionen den 7. oktober 2016 anmodede Polen om tilladelse til at indgå en aftale med Ukraine i forbindelse med vedligeholdelsen af tre vejbroer over Bug-floden på grænsen mellem Polen og Ukraine (to broer mellem Dorohusk og Jagodzin og en tredje mellem Zosin og Ustyluh).
            
            
               (2)Kommissionen underrettede i overensstemmelse med artikel 396, stk. 2, andet afsnit, i direktiv 2006/112/EF ved brev af 24. januar 2017 de øvrige medlemsstater om Polens anmodning. Ved brev af 25. januar 2017 meddelte Kommissionen Polen, at den rådede over alle nødvendige oplysninger for at kunne tage stilling til anmodningen.
            
            
               (3)Vedligeholdelsesarbejdet på polsk område pålægges moms i Polen, mens vedligeholdelsesarbejdet på ukrainsk område falder uden for anvendelsesområdet for direktiv 2006/112/EF. Ydermere pålægges import fra Ukraine til Polen af varer til vedligeholdelse af grænsebroerne moms i Polen.
            
            
               (4)For at sikre, at aftalens mål opfyldes, og især at færdslen mellem Polen og Ukraine forbedres, er det hensigtsmæssigt at forenkle de momsregler, der anvendes på vedligeholdelsesarbejdet og den dertil knyttede vareimport.
            
            
               (5)Undtagelsen får ingen indvirkning på Unionens egne indtægter hidrørende fra moms —
            
            
               VEDTAGET DENNE AFGØRELSE: 
            
            
               Artikel 1
            
            
               Polen bemyndiges til at indgå en aftale med Ukraine, der indeholder bestemmelser, der fraviger artikel 2, stk. 1, litra d), og artikel 5 i direktiv 2006/112/EF med hensyn til det territoriale anvendelsesområde for merværdiafgiftssystemet og momsbehandlingen af transaktioner for så vidt angår vedligeholdelsen af vejbroer på grænsen mellem Polen og Ukraine.
            
            
               Denne aftale vedrører vedligeholdelsen af de tre grænsebroer, der er anført i bilaget.
            
            
               Artikel 2
            
            
               Uanset artikel 5 i direktiv 2006/112/EF betragtes de i bilaget anførte grænsebroer, hvis vedligeholdelse Polen har ansvaret for, som en del af Polens suveræne område i forbindelse med levering af varer og tjenesteydelser, der er tiltænkt broernes vedligeholdelse, når broerne strækker sig ind på suverænt ukrainsk område.
            
            
               Artikel 3
            
         
         
            
               Uanset artikel 5 i direktiv 2006/112/EF betragtes de grænsebroer, hvis vedligeholdelse Ukraine har ansvaret for, som en del af Ukraines suveræne område i forbindelse med levering af varer og tjenesteydelser, der er tiltænkt broernes vedligeholdelse, når broerne strækker sig ind på suverænt polsk område.
            
            
               Artikel 4
            
            
               Uanset artikel 2, stk. 1, litra d), i direktiv 2006/112/EF pålægges varer, der importeres af afgiftspligtige personer med fuld fradragsret fra Ukraine til Polen, ikke moms, såfremt disse varer anvendes til vedligeholdelsen af de broer, der er anført i bilaget. 
            
            
               Artikel 5
            
            
               Denne afgørelse er rettet til Republikken Polen.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
            
                  
                     (1)
                  EUT L 347 af 11.12.2006, s. 1.
               
               
                  
                     (2)
                  
                  
                        Rådets beslutning 
                     
                        95/115/EF
                     
                      af 30. marts 1995 (EFT L 80 af 8.4.1995, s. 47), Rådets beslutning 
                     
                        96/402/EF
                     
                      af 25. juni 1996 (EFT L 165 af 4.7.1996, s. 35), Rådets beslutning 
                     
                        95/435/EF
                     
                      af 23. oktober 1995 (EFT L 257 af 27.10.1995, s. 34) og Rådets beslutning 
                     
                        2001/741/EF
                     
                      af 16. oktober 2001 (EFT L 278 af 23.10.2001, s. 28).
                  
               
               
                  
                     (3)
                  Rådets beslutning 97/188/EF af 17. marts 1997 (EFT L 80 af 21.3.1997, s. 18), Rådets beslutning 97/511/EF af 24. juli 1997 (EFT L 214 af 6.8.1997, s. 39) og Rådets beslutning 2001/742/EF af 16. oktober 2001 (EFT L 278 af 23.10.2001, s. 30).
               
               
                  
                     (4)
                  Rådets beslutning 2003/544/EF af 15. juli 2003 (EUT L 186 af 25.7.2003, s. 36) og Rådets beslutning 2005/911/EF af 12. december 2005 (EUT L 331 af 17.12.2005, s. 30).
               
               
                  
                     (5)
                  Rådets beslutning 2007/485/EF af 10. juli 2007 (EUT L 182 af 12.7.2007, s. 29).
               
               
                  
                     (6)
                  EUT L 347 af 11.12.2006, s. 1.
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 15.6.2017
            COM(2017) 318 final
            BILAG
            til
            Forslag til Rådets gennemførelsesafgørelse
            om bemyndigelse af Republikken Polen til at indgå en aftale med Ukraine, der indeholder bestemmelser, der fraviger artikel 2, stk. 1, litra d), og artikel 5 i direktiv 2006/112/EF om det fælles merværdiafgiftssystem, for så vidt angår vedligeholdelsen af vejbroer på grænsen mellem Polen og Ukraine
            
               
         
         
            
               BILAG
            
            
               Liste over broer som nævnt i artikel 1
            
            
               1.Ukraine vedligeholder følgende vejbro, som Polen ejer og har betalt for konstruktionen af, og som ligger på grænsen mellem Polen og Ukraine:
            
            
               En 186,68 m lang stålbro over Bug-floden mellem Dorohusk og Jagodzin, der forbinder den polske nationalvej 12 og den ukrainske offentlige motorvej med betydning for staten M-07.
            
            
               2.Polen vedligeholder følgende vejbro, som Polen ejer og har betalt for konstruktionen af, og som ligger på grænsen mellem Polen og Ukraine:
            
            
               En 160,38 m lang bro af armeret beton og stål over Bug-floden mellem Zosin og Ustyluh, der forbinder den polske nationalvej 74 og den ukrainske offentlige motorvej med betydning for staten N-22.
            
            
               3.Den fællesejede grænsevejbro over Bug-floden mellem Dorohusk og Jagodzin, der er konstrueret med stålbjælker, har et brodæk af armeret beton og en samlet længde på 189,43 m, hvis konstruktion begge parter har betalt for, og som forbinder den polske nationalvej 12 og den ukrainske offentlige motorvej med betydning for staten M-07, vedligeholdes af begge parter, således at hver part vedligeholder den del af broen, som parten selv ejer, med undtagelse af vintervedligeholdelsen.
            
            
               Følgende parter har ansvaret for vintervedligeholdelsen af vejbroens samlede længde:
            
            
               (1)Polen: fra den 1. oktober i hvert ulige år til den 30. september i hvert lige år
            
            
               (2)Ukraine: fra den 1. oktober i hvert lige år til den 30. september i hvert ulige år.